als_Latn dik_Latn sna_Latn
KE, 118 mijë € për 8000 banorë të zonave të përmbytura (Burimi: Shekulli, www.shekulli.com.al)
KE, 118 mijë € për 8000 banorë të zonave të përmbytura
Komisioni Evropian do të japë mbi 118 000 € për furnizimin e rreth 8 000 banorëve të zonave më të prekura nga përmbytjet. Ndihmat do të shkojnë në formane e paketave ushqimore, pajisjeve higjienike, batanijeve, si dhe materialit informues mbi shëndetin dhe higjienën gjatë përmbytjeve.
Fondet do të sigurohen përmes Fondit të Emergjencës për Lehtësimin e Katastrofave (DREF) i Federatës Ndërkombëtare të Shoqatave të Kryqit të Kuq dhe Gjysmëhënës së Kuqe (IFRC) dhe do të shpërndahen përmes Kryqit të Kuq Shqiptar.
Kjo ndihmë financiare i shtohet ndihmës së siguruar nga disa Shtete Anëtare të BE-së përmes Mekanizmit për Mbrojtjen Civile të BE-së (EUCPM). Si pjesë e një reagimi të shpejtë dhe të koordinuar, të ndihmuar nga Qendra Koordinuese për Reagimin ndaj Emergjencave (ERCC) e Komisionit Evropian, Austria, Kroacia, Sllovakia Belgjika dhe shteti pjesëmarrës, Mali i Zi, kanë dërguar në Shqipëri shtretër, batanije, thasë gjumi, tenda, pajisje kuzhine, gjeneratorë, çizme shiu dhe xhupa. Një Ekip i Mbrojtjes Civile i BE-së ndodhet gjithashtu në Shqipëri për të punuar me autoritetet kombëtare dhe për të lehtësuar koordinimin e ndihmës së ardhur.
“Financimi shtesë dhe ndihma bujare e siguruar nga Austria, Kroacia, Sllovakia Belgjika, Hungaria dhe Mali i Zi do t’i ndihmojnë njerëzit në nevojë dhe do të parandalojë vuajtjet e mëtejshme”, u shpreh Christos Stylianides, Komisioneri evropian për Ndihmën Humanitare dhe Reagimin ndaj Krizave.
“Kur katastrofa godet, thelbësor është reagimi i menjëhershëm, i koordinuar dhe i planifikuar paraprakisht. Ky është një shembull i solidaritetit evropian i vënë në praktikë”, shtoi ai.
Përmbytjet e mëdha dëmtuan me mijëra shtëpi në Shqipëri dhe detyruan shumë banorë të largohen nga shtëpitë e tyre. Më shumë se 600 familje janë evakuuar nga zonat më të goditura. Përmbytjet kanë dëmtuar gjithashtu rëndë infrastrukturën dhe bujqësinë.
17.02.2015
Burimi: Shekulli
als_Latn als_Latn als_Latn als_Latn als_Latn als_Latn als_Latn als_Latn unk als_Latn